Document ID: 31990L0653

31990L0653
L 353/46
SLUŽBENI LIST EUROPSKE UNIJE
04.12.1990.
DIREKTIVA VIJEĆA
od 4. prosinca 1990.
o izmjenama za provedbu određenih direktiva Zajednice o statistici prijevoza robe i statistici cijena plina i električne energije u Njemačkoj
(90/653/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 213.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da je Vijeće donijelo Direktivu 78/546/EEZ (4), kako je posljednji put izmijenjena direktivama 89/462/EEZ (5), 80/1119/EEZ (6) i 80/1177/EEZ (7), kako su izmijenjene Aktom o pristupanju Španjolske i Portugala, o statistici prijevoza robe;
budući da je Vijeće donijelo Direktivu 90/377/EEZ o postupku na razini Zajednice za povećanje transparentnosti cijena plina i električne energije za industrijske krajnje korisnike (8);
budući da se od datuma ujedinjenja Njemačke nadalje pravo Zajednice u potpunosti primjenjuje na državom području bivše Demokratske Republike Njemačke;
budući da se regionalna raščlamba za statistiku prijevoza treba proširiti kako bi obuhvatila državno područje bivše Demokratske Republike Njemačke;
budući da popis uprava koje upravljaju glavnim željezničkim mrežama treba izmijeniti za statistiku o željezničkom prijevozu robe;
budući da raščlambu statistike o plinu i električnoj energiji po jedinicama regionalne i lokalne razine treba proširiti kako bi obuhvaćala i državno područje bivše Demokratske Republike Njemačke;
budući da trenutačna situacija ne dopušta precizno definiranje dotičnih jedinica regionalne i lokalne razine,
DONIJELO JE OVU DIREKTIVU:
Članak 1.
1. Za potrebe regionalne raščlambe statistike o prijevozu robe koja je obuhvaćena direktivama 78/546/EEZ, 80/1177/EEZ i 80/1119/EEZ, Savezna Republika Njemačka definira regije na državnom području bivše Demokratske Republike Njemačke i dostavlja ih Komisiji prije datuma kada se privremene mjere, predložene u skladu s Direktivom 90/476/EEZ, zamjenjuju prijelaznim mjerama, a svakako ne kasnije od 31. prosinca 1990. Ta se informacija dostavlja na znanje Europskom parlamentu i Vijeću.
2. Za potrebe regionalne statistike o željezničkom prijevozu robe koja je obuhvaćena Direktivom 80/1177/EEZ, Savezna Republika Njemačka dostavlja nazive uprava koje upravljaju željezničkim prugama i instalacijama u Njemačkoj prije datuma kada se privremene mjere predložene u skladu s Direktivom 90/476/EEZ zamjenjuju prijelaznim mjerama, a svakako ne kasnije od 31. prosinca 1990. Ta se informacija dostavlja na znanje Europskom parlamentu i Vijeću.
Članak 2.
Za potrebe raščlambe statistike o cijenama plina i električne energije po jedinicama regionalne i lokalne razine koja je obuhvaćena Direktivom 90/377/EEZ, Njemačka najkasnije do 1. srpnja 1992. definira jedinice regionalne i lokalne razine na državnom području bivše Demokratske Republike Njemačke i dostavlja ih Komisiji. Ta se informacija dostavlja na znanje Europskom parlamentu i Vijeću.
Članak 3.
Komisija je ovlaštena izmijeniti slijedeće:
-
Prilog II. direktivama iz članka 1. stavka 1.,
-
članak 1. stavak 2. točku (a) Direktive 80/1177/EEZ,
-
priloge I. i II. Direktivi 90/377/EEZ, nakon savjetovanja s nadležnim odborom u skladu s postupkom utvrđenim u članku 7. te Direktive.
Članak 4.
Ova je Direktiva upućena državama članicama.
Sastavljeno u Bruxellesu 4. prosinca 1990.

Labels: 19
5
14
8
12
18